เอกชนผวาแดงชุมนุมกระทบส่งสินค้าทางเรือ
ผู้ส่งสินค้าทางเรือผวาแดงชุมนุมกระทบส่งออกเผยนักลงทุนต่างชาติฟันธงสถานการณ์ส่อเค้ารุนแรง
16 มี.ค. 2553

ผู้ส่งสินค้าทางเรือผวาแดงชุมนุมกระทบส่งออกเผยนักลงทุนต่างชาติฟันธงสถานการณ์ส่อเค้ารุนแรง
นายไพบูลย์ พลสุวรรณา ประธานสภาผู้ส่งสินค้าทางเรือแห่งประเทศไทย เปิดเผยว่า ขณะนี้นักลงทุนต่างชาติจากญี่ปุ่น จีน และอีกในหลายประเทศ ได้โทรศัพท์มาสอบถามถึงสถานการณ์ทางการเมืองในประเทศไทย ส่วนใหญ่มองว่าการชุมนุมของกลุ่มคนเสื้อแดง อาจจะเกิดความรุนแรงขึ้น ผู้ที่มีส่วนเกี่ยวข้องทุกฝ่าย จะต้องเร่งเจรจาแก้ไขปัญหาให้จบลงโดยเร็วเพราะหากยืดเยื้อจะกระทบต่อภาพรวมของการส่งออกของประเทศ ซึ่งภาคการส่งออกของประเทศเริ่มกลับมาฟื้นตัวตั้งแต่ช่วงปลายปี 2552 เป็นต้นมา 
ดังนั้น หากสถานการณ์ทางการเมืองยังเป็นเช่นนี้ จะส่งผลต่อการส่งออกอย่างแน่นอน เพราะหากไม่สามารถส่งออกสินค้าได้ทันตามกำหนดระยะเวลา หรือ ผลิตไม่ทันต้องขอเลื่อนการส่งสินค้าทำให้ผู้สั่งสินค้าหันไปสั่งซื้อจากประเทศเพื่อนบ้านแทน การจะทำให้ตลาดต่างชาติกลับมาซื้อสินค้าไทยเช่นเดิมจะต้องใช้เวลาพอสมควร.